คลังลุ้นภาษี มรดก/ที่ดิน ยืดชี้ขาดLTF
สมหมายโล่งอก ภาษีมรดกใกล้คลอด
7 มี.ค. 2558

สมหมายโล่งอก ภาษีมรดกใกล้คลอด
นายสมหมาย ภาษี รมว.คลัง ในฐานะประธานกรรมาธิการพิจารณาร่าง พ.ร.บ.ภาษีมรดก เปิดเผยว่า คณะกรรมาธิการจะใช้เวลา 3-4 สัปดาห์ ในการแปรญัตติวาระที่ 2 และจะส่งเรื่องให้สภานิติบัญญัติแห่งชาติ (สนช.) พิจารณาเห็นชอบในวาระที่ 3 ได้ทันที ซึ่งคาดว่าจะผ่านได้ไม่ยาก เพราะการพิจารณาในระดับชั้นกรรมาธิการไม่มีการแก้ไขมาก ยังคงยึดสาระตามเดิม
ทั้งนี้ สาระสำคัญของภาษีการรับมรดก จะเก็บจากผู้รับมรดกในอัตรา 10% ในส่วนที่เกิน 50 ล้านบาท ซึ่งในชั้นกรรมาธิการเสนอให้นำภาษีที่เก็บได้มาใช้แก้ปัญหาความเหลื่อมล้ำ แต่คลังไม่เห็นด้วย
นอกจากนี้ ยังไม่พิจารณาจะขึ้นภาษีมูลค่าเพิ่ม ที่ปัจจุบันเก็บอยู่ที่อัตรา 7% ไปจนถึงวันที่ 30 ก.ย. 2558 เพราะยังมีเวลา รอให้ใกล้ถึงเวลาจึงจะยกเรื่องนี้มาหารือ สำหรับการพิจารณาสิทธิภาษีของการลงทุนในกองทุนรวมหุ้นระยะยาว (LTF) ต้องเลื่อนจากจะสรุปให้แล้วเสร็จภายในเดือนนี้ เป็นภายในเดือน เม.ย.นี้ เนื่องจากมีภาษีอื่นที่ต้องดำเนินการก่อน ทั้งภาษีการรับมรดก และภาษีที่ดินและสิ่งปลูกสร้าง รวมถึงการแก้กฎหมายของภาษีสรรพสามิต 
นายสมหมาย กล่าวว่า ภายใน 2-3 สัปดาห์นี้ จะมีการเสนอร่าง พ.ร.บ.ภาษีที่ดินและสิ่งปลูกสร้าง ให้ที่ประชุมคณะรัฐมนตรีพิจารณา โดยจะทำอย่างรอบคอบที่สุด ไม่อยากให้ประชาชนส่วนใหญ่พะวงกับเรื่องนี้ ยังมีอีกหลายจุดที่ต้องปรับให้เหมาะสม โดยเฉพาะที่ดินของเกษตรกรและผู้มีรายได้น้อย ต้องดูให้ชาวนาที่มีบ้านและมีที่ดินทำกิน 15 ไร่ ไม่ต้องเสียภาษี
ที่ผ่านมาการเก็บภาษีโรงเรือน จัดเก็บถึง 12.5% แต่มีบางส่วนอาจไม่เคยจ่าย จึงเห็นว่าการมีภาษีใหม่กลายเป็นปัญหา